**Utdatert:** Denne teksten kan inneholde feil på grunn av informasjon som er utdatert. **Oppløst?** Du kan hjelpe med å oppdatere artikkelen. Artikkelens diskusjonsside kan inneholde mer informasjon.

**Miksha** er et norsk industrielt metalband.

Bandet ble stiftet i Vadsø i 1999 av Tor-Åge Ballo, Fritz Pettersen og Kim-Erling Johansen. Da alle tre i 2002 flyttet til Trondheim ble Mathis Ståle Mathisen fra Alta også en del av bandet. Gjennombruddet kom like etter, med seier i Trøndersk mesterskap i pop og rock. Bandet har vært på turne i både England og Skandinavia. Bandet ble senere lokalisert i Oslo.

*Collect Your Hazardous Waste*
------------------------------

*Collect Your Hazardous Waste* ble utgitt i Norge, og i slutten av 2005 fikk bandet en kontrakt med engelske Anticulture Records slik at albumet også ble distribuert i Europa.

Albumet fikk terningkast 4 i *Finnmark Dagblad*. Sangene var «råe» med klar lyd, «brutalt god produksjon». Samtidig som musikken var «overbevisende», var det «synd for Miksha at den totale massen blir fryktelig lik. Jeg savner en sang som setter seg på hjernen, eller som jeg i det minste husker en frase fra». *Adresseavisen* skrev seinere at bruken av synth «nikket litt vel mye mot for eksempel Nine Inch Nails på sitt mest vulgærpompøse, og hele lydbildet, spesielt i de roligste partiene, kunne nærme seg det platte».

Magasinet *Mute* ga 7 av 10. *Collect Your Hazardous Waste* var «ikke langt unna å være en kanonskive». Samtidig balanserte de «på en hårfin linje av industrielle metal-klisjéer» og var «nære åp å gi seg hen til klisjéene». En spilletid på 54 minutter sto også i fare for å gjøre slutten av albumet «uengasjerende». Samme karakter ga webzinen *Burn Your Ears*. Mange ideer og at «det vanlige vers-refrengskjemaet er ofte brutt», gjorde at albumet holdt seg « spennende over lengre tid» selv om «noen låter er litt mindre smellende».

*The Vulture Conspiracy*
------------------------

Album nummer to ble spilt inn med Henning Ramseth og med bidrag på en av sangene fra Vadsø Mannssangforening. Etter innspilling i 2007 foregikk miksing i nesten to år før albumet ble sluppet i mars 2009. Enkeltsanger ble lagt ut på Myspace som smakebiter.

*Adresseavisen* og *Altaposten* ga begge terningkast 5. Førstnevnte mente at elementer av synth og programmering var mye bedre innarbeidet i musikken. Samtidig som metallen var «blypumpende» var det også struttende og lekende. «Dette er hard, variert og kompleks metall – latterlig lett å bli suggerert av. Omtrent det eneste jeg savner på denne plata, er en monsterpåle av en metallhit».

*Altaposten* skreiv at det «kompromissløse» i musikken gjorde det utfordrende å lytte til, men at det var givende. Bandet hadde ettertenksomme tekster og en dramaturgi som «nærmest gir filmepiske assosiasjoner», som «en psyko-thriller» eller som om «selveste omen har blitt voksen». Metallen var godt ivaretatt: «Feite metalriff, maskingevær-trommer og musikalske knyttneveslag [...] Låtene er bedre enn noensinne».

Bandmedlemmer
-------------

* Tor Åge Ballo – vokal, gitar
* Fritz R. Pettersen – vokal, bassgitar
* Kim-Erling Johansen – trommer
* Mathis Ståle Mathisen – gitar

Diskografi
----------

* 2002 – *Mikza* EP
* 2004 – *Collect Your Hazardous Waste* (reutgitt 2005, Anticulture Records)
* 2009 – *The Vulture Conspiracy* (The Perfect Hoax)

Referanser
----------

1. ↑  «Selges i utlandet», *Finnmark Dagblad 15. desember 2005*
2. ↑  Ukas urørt (u42) Miksha, NRK.no
3. ↑  Albumanmeldelse av Torgeir Ekeland, *Finnmark Dagblad* 7. januar 2005
4. 1 2  Albumanmeldelse av Magne Gisvold, *Adresseavisen* 17. mars 2009
5. ↑  Albumanmeldelse av Rune Aas, *Mute* 15/2005
6. ↑  Albumanmeldelse av Chris, Burn Your Ears Webzine 1. mai 2006
7. ↑  «Ny skive fra Miksha», *Finnmarken* 23. mars 2009
8. ↑  «Endelig plateklar», *Altaposten* 21. februar 2009
9. ↑  Albumanmeldelse av Rolf Edmund Lund, *Altaposten* 27. mars 2009

Eksterne lenker
---------------

* Albumanmeldelse, MetalStorm.net 9. august 2005
* (en) Miksha på Encyclopaedia Metallum Rediger på Wikidata